《兵后登大内芙蓉阁宫人梳洗处》
宋代·汪元量

粲粲芙蓉阁，我登双眼明。
手拊沈香阑，美人已东征。
美人未去时，朝理绿云鬟，
暮吹紫鸾笙。美人既去时，
阁下麋鹿走，阁上鸱枭鸣。
江山咫尺生烟雾，万年枝上悲风生。
空有遗钿碎珥狼籍堆玉案，空有金宝炬错落悬珠楹。
杨柳兮青青，芙蓉兮冥冥。
美人不见空泪零，锦梁双燕来又去，
夜夜蟾蜍窥玉屏。

作者简介：汪元量（1241～1317年后）南宋末诗人、词人、宫廷琴师。字大有，号水云，亦自号水云子、楚狂、江南倦客，钱塘（今浙江杭州）人。琳第三子。度宗时以善琴供奉宫掖。恭宗德祐二年（1276）临安陷，随三宫入燕。尝谒文天祥于狱中。元世祖至元二十五年（1288）出家为道士，获南归，次年抵钱塘。后往来江西、湖北、四川等地，终老湖山。诗多纪国亡前后事，时人比之杜甫，有“诗史”之目，有《水云集》、《湖山类稿》。